**Tájékoztató a Bartók Béla Alapfokú Művészeti Iskolában folyó oktatásról és az iskolába történő jelentkezésről**

 A Bonyhádi Általános Iskola Bartók Béla Alapfokú Művészeti Iskolája a 2024-2025-ös tanévre felvételt hirdet.

 Iskolánkban az alábbi művészeti ágakra és tanszakokra lehet jelentkezni.

A **zeneművészeti ág**ban a következő szakokra várjuk a jelentkezést: szolfézs (előképző), furulya, fuvola, klarinét, szaxofon, trombita, vadászkürt, tenorkürt, harsona, tuba, zongora, ütő, hegedű, gordonka, magánének, népi hegedű, népi brácsa, népi bőgő, citera, népi ének.

 Ha a gyermek általános iskola első vagy második osztályos, lehetséges, de nem kötelező még hangszert választania. Ha csak az elméleti alapokkal szeretne megismerkedni, akkor szolfézs (előképző) szakra jelentkezzen, ami heti 2x45 perces, csoportos óra: a kisgyermekek játékos formában találkozhatnak a zene alapjaival: tapsolnak, énekelnek, ritmuskottával ismerkednek stb. A szolfézs (előképző I.) órákat lehetőség szerint a kisgyermek általános iskolájának épületében (Bonyhád: Széchenyi, Bonyhád: Petőfi, Kakasd: Bezerédj), a hangszeres órákat pedig iskolánk Perczel utcai épületében tartjuk.

 Amennyiben első alkalommal választ hangszert valaki, három hangszer megjelölését kérjük, mert előfordul, hogy nincs hely az elsőnek megjelölt tanszakon. A hangszeres oktatás egyéni képzés, heti 2x30 percben (ez később, ha kiemelkedően tehetséges a gyermek, 2x45 percre bővülhet). A gyakorlati (hangszeres) oktatást minden esetben kiegészíti heti 2x45 percben az elméleti, kötelező, csoportos szolfézs. Vagyis innentől heti négy tanórát biztosítunk a gyerekeknek, amit később további két óra kiegészíthet: kamarazene, zenekar, kórus, zeneelmélet, második hangszer – választott tárgyként.

 A zeneiskolai jelentkezést megelőzi egy felvételi meghallgatás is, ahol tájékozódunk a gyermek ritmusérzékéről, hallásáról, testi adottságairól, és ennek megfelelően döntünk a felvételéről az egyes szakokra. A felvételi meghallgatást szolfézsból 2024. június 10-én és 11-én tartjuk 14 és 18 óra között, a hangszeres felvételiket pedig szintén június 10-11-én 14-től 18 óráig. Bővebb és pontosabb tájékoztatást a honlapunkon ([www.bonyhadimuveszetiiskola.hu](http://www.bonyhadimuveszetiiskola.hu)) kaphatnak.

 Fontos tudni, hogy amennyiben fúvós hangszert választanak, és kicsi a gyermek, először furulyát fog tanulni, és amikor testi adottságai már lehetővé teszik (elég ereje van megfújni a hangszert, kinőttek a metsző csontfogai stb.), akkor vált át a nagyobb hangszerre.

 A gyermekek részére folyamatosan fellépési lehetőséget biztosítunk növendékhangversenyeken, kiállításmegnyitókon, egyéb rendezvényeken, valamint részt vehetnek zenei versenyeken is.

 A **táncművészeti ág**on a gyermekek moderntáncot és néptáncot tanulhatnak. A moderntáncoktatás a Bonyhádi Általános Iskola épületében (Fáy ltp. 34.) zajlik, a néptáncórákat a bonyhádi tagozatnak a Perczel utcai épületben, a kakasdi tagozatnak pedig a kakasdi faluházban tartjuk. A táncoktatás az előképző első két évfolyamán (ez az általános iskola első két osztályának felel meg) heti 2-4x45 perc, később heti 4-6x45 perc időtartamban, heti két-három napra elosztva folyik, csoportos oktatás keretében.

Táncosaink folyamatosan fellépnek városi és városon kívüli rendezvényeken, valamint megyei, regionális és országos versenyeken is szerepelnek.

A moderntánc tagozatra történő jelentkezést kiegészíti egy felvételi is, amely után döntünk a gyermek felvételéről. A felvételi időpontja: 2024. június 10-11. 14-18 óra, Fáy ltp. 34. (a Széchenyi iskola épülete).

A **képzőművészeti ág**on grafika és festészet tanszakon folyik az oktatás iskolánkban. A képzés helyszíne a Bonyhádi Általános Iskola épülete (Fáy ltp. 34.). Az előképző első két évfolyamán (ez az általános iskola első két osztályának felel meg) heti 2x45 perc, később heti 4x45 perc időtartamban, heti két napra elosztva folyik a tanítás, csoportos oktatás keretében.

A képzőművészeti tanszakra történő jelentkezést kiegészíti egy felvételi is, amely után döntünk a gyermek felvételéről. A gyermek egy saját rajzát, alkotását hozza be az iskolába, és annak megtekintése után döntenek a tanárok a felvételről.

**A tanulói jogviszonyról és a tan- és térítési díjakról**

A művészeti iskolába való felvétellel a gyermeknek tanulói jogviszonya keletkezik a **teljes tanévre**. Csak indokolt esetben szüntethető meg év közben ez a jogviszony (pl. költözés) a megfelelő nyomtatvány kitöltésével, egyéb esetben a jogviszony egész tanévre szól, és **minden évben újra megerősítendő** jelentkezési lappal.

Az alapfokú művészetoktatás tan-, illetve térítésidíj-köteles. **Térítési** díjat fizet az a 6 és 22 év közötti tanuló, aki egy művészeti ágra iratkozik be. 18 és 22 éves kor fölött a térítési díj magasabb összeg. 6 éves kor alatt, vagy az általános iskola megkezdése előtt és 22 éves kor fölött **tan**díjat kell fizetni. A több művészeti ágra történő beiratkozás esetén térítési díjat fizet a gyermek az első, és tandíjat a további művészeti ágak után.

A díjat két részletben, október 15-ig, illetve március 15-ig kell befizetni a KRÉTA rendszeren keresztül Simple Pay-jel, vagy átutalással, esetleg csekken. A 2023-24-es tanévben érvényes, egy félévre vonatkozó összegek megtekinthetőek az intézmény honlapján. A díjak mértéke a tanuló tanulmányi átlagától függően változik.

**Tandíjmentesség, tandíj csökkentése iránti kérelem**

* A tanuló díjmentességre jogosult (több tanszak esetén az elsőn) akkor, ha hátrányos, illetve halmozottan hátrányos helyzetű, és mentesség iránti kérelmét írásban benyújtja, csatolva a hátrányos helyzetről szóló jegyzői határozatot.
* A szülő szociális helyzetére való tekintettel írásban kérheti a tan-, illetve térítési díjak mérséklését, amennyiben a család egy főre jutó nettó jövedelme nem haladja meg a mindenkori legkisebb öregségi nyugdíj 210 %-át.
* A  kérelem mellé csatolni kell a jövedelemigazolásokat a beadást megelőző háromhavi nettó átlagjövedelemről és egyéb jövedelmekről.
* A  díjkedvezmény iránti kérelmet – a nyomtatvány a zeneiskola titkárságán igényelhető – egy példányban a művészeti iskola tagintézmény-igazgatójához kell benyújtani, legkésőbb minden év október 1-jéig.

**Kapcsolat**

Amennyiben bármi kérdésük van, forduljanak hozzánk bizalommal.

Az iskola címe: 7150 Bonyhád, Perczel Mór u. 48.

E-mail: bartokzene60@gmail.com

Tel.: 74/451-343

Tagintézmény-igazgató: Bérces Emese

E-mail: berces.emese@gmail.com

Tel: 06/20-517-2803

Tagintézményigazgató-helyettes: Ányos Andrea

E-mail: bartokzene60@gmail.com

Tel.: 74/451-343